KOMISIJOS REGLAMENTAS (EB) Nr. 915/2007
2007 m. liepos 31 d.
iš dalies keičiantis Reglamentą (EB) Nr. 622/2003, nustatantį priemones bendriesiems pagrindiniams aviacijos saugumo standartams įgyvendinti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles (1), ypač jo 4 straipsnio 2 dalį,
kadangi:
(1)
Komisija, jeigu būtina, pagal Reglamentą (EB) Nr. 2320/2002 turi priimti bendrųjų pagrindinių aviacijos saugumo standartų įgyvendinimo visoje Europos bendrijoje priemones. 2003 m. balandžio 4 d. Komisijos reglamentas (EB) Nr. 622/2003, nustatantis priemones bendriesiems pagrindiniams aviacijos saugumo standartams įgyvendinti (2), buvo pirmasis teisės aktas, kuriame nustatytos tokios priemonės.
(2)
Komisijos reglamente (EB) Nr. 622/2003 nustatytas priemones, apribojančias skysčių, kuriuos induose turi iš trečiųjų šalių orlaiviais atvykstantys keleiviai, išlipantys Bendrijos oro uostuose ir persėdantys į kitus orlaivius, turėtų būti persvarstytos atsižvelgiant į technines naujoves, poveikį, kurį tos priemonės daro oro uostų darbui ir keleiviams.
(3)
Todėl reikėtų iš dalies atitinkamai pakeisti Reglamentą (EB) Nr. 622/2003.
(4)
Išnagrinėjus tas priemones paaiškėjo, kad dėl skysčių, kuriuos induose turi iš trečiųjų šalių orlaiviais atvykstantys keleiviai, išlipantys Bendrijos oro uostuose ir persėdantys į kitus orlaivius, kiekio ribojimo iškyla tam tikrų sunkumų eksploatuojant tuos oro uostus ir atitinkami keleiviai patiria nepatogumų.
(5)
Tobulinat tikrinimo technologiją minėti klausimai tinkamu laiku bus išspręsti, tačiau kol tie reikiami techniniai sprendimai bus parengti, reikėtų taikyti laikinąsias priemones ir pastarąsias persvarstyti pagal Reglamentą (EB) Nr. 1546/2006. Todėl Reglamentą (EB) Nr. 622/2003 reikėtų atitinkamai iš dalies pakeisti.
(6)
Pagal Reglamento (EB) Nr. 2320/2002 nuostatas Reglamento (EB) Nr. 622/2003 priede nustatytos priemonės buvo įslaptintos ir nepaskelbtos. Šis reikalavimas turi būti taikomas ir bet kokiam keičiančiajam teisės aktui.
(7)
Šiame reglamente numatytos priemonės atitinka Civilinės aviacijos saugumo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 622/2003 priedas iš dalies pakeičiamas taip, kaip nustatyta šio reglamento priede.
Konfidencialų šio priedo pobūdį reglamentuoja to reglamento 3 straipsnis.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 31 d.